b"\n_START_ARTICLE_\nMarsha P. Johnson\n_START_SECTION_\nAcci\xc3\xb3 social\n_START_PARAGRAPH_\nUna de les drag queens i street queens m\xc3\xa9s conegudes de la ciutat de Nova York, Johnson ha estat identificada com una de les activistes m\xc3\xa9s importants en els enfrontaments amb la policia durant els disturbis de Stonewall. A principis de la d\xc3\xa8cada de 1970, Johnson i la seva amiga Sylvia Rivera van cofundar l'organitzaci\xc3\xb3 Revolucionaris Activistes Transvestits del Carrer (STAR, per les sigles en angl\xc3\xa8s); juntes eren una pres\xc3\xa8ncia visible en les marxes a favor de l'alliberament LGBT i altres accions pol\xc3\xadtiques radicals. En la d\xc3\xa8cada de 1980, Johnson va continuar el seu activisme del carrer com a organitzadora respectada i membre d'ACT UP. Juntament amb Rivera, Johnson era \xc2\xabmare\xc2\xbb de la Casa STAR, recollint roba i menjar per ajudar les joves drag queens, dones trans i altres nois que vivien al Christopher Street o a casa seva, al Lower East Side de Nova York._NEWLINE_En una ocasi\xc3\xb3, davant d'un  tribunal, el jutge va preguntar a Marsha: \xc2\xabQu\xc3\xa8 significa la 'P' del nom?\xc2\xbb; Johnson va contestar la seva resposta habitual \xc2\xabPay it No Mind\xc2\xbb (\xc2\xabNo li facis cas\xc2\xbb). Aquesta frase es convertiria en el seu distintiu. _NEWLINE_El 1974 Marsha P. Johnson va ser  fotografiada per Andy Warhol, com a part d'una s\xc3\xa8rie de polaroids de \xc2\xabsenyores i cavallers\xc2\xbb, que se centrava en drag queens. Johnson tamb\xc3\xa9 era membre del grup de drag queens de Warhol, Hot Peaches, que ha estat comparada amb una altra similar de Sant Francisco, The Cockettes.\n_START_SECTION_\nMort\n_START_PARAGRAPH_\nEl juliol de 1992 es va trobar el cos de Johnson surant en el riu Hudson, no gaire lluny del moll del West Village, poc despr\xc3\xa9s de la Marxa de l'Orgull. La policia va considerar la mort un su\xc3\xafcidi. Els amics i seguidors de Johnson van assegurar que no tenia tend\xc3\xa8ncies su\xc3\xafcides i es va engegar una campanya de p\xc3\xb2sters per defensar que Johnson havia estat assetjada el dia de la seva mort prop d'on es va trobar el seu cos. Els intents per aconseguir que la policia investigu\xc3\xa9s la causa de la mort van ser infructuosos. Despr\xc3\xa9s d'una forta campanya dirigida per l'activista Mariah Lopez, el novembre 2012 el departament de policia de Nova York va reobrir el cas com un possible homicidi.\n_START_SECTION_\nReconeixements\n_START_PARAGRAPH_\nNom\xc3\xa9s dos dies abans de la seva mort, Johnson havia estat entrevistada extensament sobre la seva vida. L'entrevista forma el nucli del  documental del 2012, Pay it No Mind: The Life and Times of Marsha P. Johnson, dirigit per Michael Kasino i Richard Morrison. Per al documental tamb\xc3\xa9 van ser entrevistats molts dels amics m\xc3\xa9s propers de Johnson. Johnson \xc3\xa9s honrada per ells com un \xc2\xabsanta\xc2\xbb, com una persona profundament espiritual, que entrava a totes les esgl\xc3\xa9sies i temples, que regalava el poc que tenia per ajudar a aquells que es trobaven als carrers i que feia ofrenes, influenciades per la Santeria, als esperits de les aig\xc3\xbces que envolten i recorren a trav\xc3\xa9s de Nova York. \xc3\x89s honrada com una queen, una activista veterana i una supervivent._NEWLINE_La banda de pop barroc de Nova York, Antony and the Johnsons, va ser batejada en honor a Johnson, i el seu \xc3\xa0lbum ep\xc3\xb2nim de 1998 cont\xc3\xa9 una can\xc3\xa7\xc3\xb3, \xc2\xabRiver of Sorrow\xc2\xbb, inspirada en Johnson i la seva mort. La can\xc3\xa7\xc3\xb3 \xc3\xa9s part de la banda sonora del documental._NEWLINE_Un personatge basat en Johnson apareix en la pel\xc2\xb7l\xc3\xadcula Stonewall, una obra inspirada en els disturbis de Stonewall. El paper de Johnson el realitza Otoja Abit."